 NA SIAGO CECE WAVUVI wametoa hisia mseto baada ya samaki kutoka eneo la Kibuyuni, Shimoni katika katika Kaunti ya Kwale kuanza kusafirishwa hadi nchini China. Huku wavuvi wengi wakipongeza mradi huo, baadhi yao wametoa malalamiko kuhusu mradi huo wakidai hawajaridhishwa na bei ambayo mwekezaji ananunua samaki hao kutoka kwao. Hii ni baada ya serikali kupeana leseni kwa kampuni ya China inayofahamika kama Huawen Foods EPZ, ambayo inaongeza thamani na kusafirisha samaki na bidhaa za samaki nchini China. Samaki hao aina ya Anchovy almaarufu kama dagaa, wanavuliwa kutoka Bara Hindi na baadaye kampuni hiyo kununua samaki hao kutoka kwa wavuvi. Kulingana na Waziri wa Madini na Uchumi wa Baharini Salim Mvurya, hii ni azma ya kukuza sekta ya uvuvi na viwanda katika sekta hiyo eneo la Pwani. Tayari kilo 351 zimesafirishwa na kuwasili China, huku tani 70 nyingine zikitarajiwa kusafirishwa katika siku zijazo. Hata hivyo, baadhi ya wavuvi wameitaka kampuni hiyo kununua samaki kutoka kwao kwa bei ya juu zaidi. “Tungependa kampuni inunue bidhaa hii kwa bei nzuri kwa sababu wanatarajia kupata faida zaidi kutoka nchi za nje,” Be Mohammed Ramadhan, mmoja wa wavuvi Kwale alisema. Aliongeza kuwa baadaye shehena nyingine zitasafirishwa kupitia bahari na zitakuwa nyingi zaidi ya kundi la kwanza, hatua ambayo itakuza ajira zaidi katika sekta ya uchumi wa bahari. Mkurugenzi wa Huawen Foods EPZ Liu Zhiyong alisema kampuni hiyo inalenga soko kubwa ambalo liko China kwani raia wengi wa nchi hiyo hupenda aina hiyo ya samaki ambao mara nyingine huliwa kama vitafunio. Bw Zhiyong alisema wanatarajia kununua hadi tani 50 kila siku kutoka kwa wavuvi. Aliongeza kuwa ukuaji wa kampuni hiyo pia itasaidia kuboresha maisha ya jamii zinazoishi Kwale, huku akiahidi kutoa ajira zaidi kwa vijana na wanawake. Mara nyingi, samaki husafirishwa kutoka China hadi Kenya, wakiuzwa kwa bei nafuu kushinda samaki wanaovuliwa nchini.  You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  